Sunette Bridges en MRK skik oor Facebook-haatspraakSunette Bridges. Foto: Facebook Die sanger Sunette Bridges en die Menseregtekommissie (MRK) het ŉ skikkingsooreenkoms bereik nadat beweerde aanstootlike en haatlike opmerkings op haar Facebook-blaaie verskyn het. Die MRK het Bridges daarvan beskuldig dat sy kommentaar op haar persoonlike Facebook-blad en die een getiteld Sunette Bridges News Page toelaat wat op haatspraak neerkom ingevolge die Wet op Bevordering van Gelykheid en die Wet op Voorkoming van Onbillike Diskriminasie van 2000. Die MRK het gevoel die kommentaar skep ŉ omgewing waar rassistiese en haatlike optrede floreer. Die verhoordatum was geskeduleer vir 20 April in Kaapstad, maar ŉ skikkingsooreenkoms is bereik en dit is Dinsdag in die gelykheidshof in Kaapstad as ŉ hofbevel bekragtig. Die hof het Dinsdag beslis die kommentaar waaroor die MRK kapsie gemaak het, kom neer op haatspraak en teistering. Bridges moet, soos sy voorheen al gedoen het, kennisgewings in Afrikaans en Engels op haar blaaie aanbring waarin sy haar onomwonde distansieer van enige vorm van haatspraak, teistering en aanhitsing van geweld. Sy moet ook al die nodige en redelike stappe neem om alle vorme van haatspraak en teistering van haar blaaie te verwyder. Dit sluit alle neerhalende woorde en woordspelings om na swartmense te verwys in. Bridges moet verder gereeld die blaaie monitor en kommentaar wat haatspraak, teistering en geweld aanhits verwyder en diegene blokkeer wat sulke kommentaar lewer. Sy moet ook kommentaar wat die MRK aan haar uitwys as haatspraak of teistering in ŉ billike tyd verwyder, tensy sy beswaar maak teen die klassifikasie van die toepaslike kommentaar as haatspraak of teistering, in welke geval die MRK enige gepaste wetlike stappe kan neem. Laastens moet sy ŉ kennisgewing in Engels en Afrikaans plaas om gebruikers in te lig van die hofbevel, tesame met ŉ algemene waarskuwing teen enige vorm van haatspraak of teistering. Toe die saak op 20 Januarie in die hof voorgekom het, het Anton Katz, vir die MRK, gesê die hof moet aandui of Bridges aanspreeklik gehou kan word vir derde partye se kommentaar wat voorkom op haar Facebook-blaaie. Paul Kruger, Bridges se prokureur, het aangevoer dat ŉ persoon nie aanspreeklik gehou kan word vir derde partye se kommentaar op die internet nie. Hy het gesê sy kliënt sou aanvoer dat sy nooit sekere opmerkings op haar blaaie gesien het nie, en dat sy dit ook nie al om die uur kan modereer nie. Kruger het saamgestem dat sekere opmerkings rassisties en beledigend was. Hy het gesê Bridges verwyder gereeld sulke kommentaar, maar dat dit onmoontlik is om van alles bewus te wees. Bridges het Dinsdag die skikking verwelkom. “Dit is baie duidelik dat ek nog altyd alle redelike stappe geneem het om haatspraak te verwyder en myself te distansieer van dreigemente van geweld of onwettige optrede en dat ek wel persone van my Facebook-blad verwyder het wat ongewenste kommentaar bly lewer het ten spyte van my waarskuwings,” het sy in ŉ verklaring gesê. “In terme van die hofbevel mag en moet ek dus aanhou om op te tree soos in die verlede.” Sy het almal wat kommentaar op die blad lewer versoek om hulle te vergewis van die inhoud van die hofbevel en dienooreenkomstig op te tree. Bridges het gesê sy hoop dat die hofbevel ŉ einde sal bring aan die moedswillige en kwaadwillige aksies van ŉ handjievol individue wat dit as hul lewenstaak beskou om haar lewe te probeer verwoes. “Ek sal nooit ophou veg vir die oorlewing van my mense, my taal, my kultuur, my erfenis en my geloof nie. Dit is my reg, wat nie alleen in ons Grondwet omskryf word nie, maar ook internasionaal erken word,” het sy gesê.